CELEX: 32021D1339
Language: lv
Date: 2021-08-11 00:00:00
Title: Komisijas Īstenošanas lēmums (ES) 2021/1339 (2021. gada 11. augusts) par Īstenošanas lēmuma (ES) 2018/2048 grozījumiem, kas attiecas uz tīmekļvietņu un mobilo lietotņu saskaņoto standartu (Dokuments attiecas uz EEZ)

12.8.2021   
            
            
               LV
            
            
               Eiropas Savienības Oficiālais Vēstnesis
            
            
               L 289/53
            
         
      
         KOMISIJAS ĪSTENOŠANAS LĒMUMS (ES) 2021/1339
         (2021. gada 11. augusts)
         par Īstenošanas lēmuma (ES) 2018/2048 grozījumiem, kas attiecas uz tīmekļvietņu un mobilo lietotņu saskaņoto standartu
         (Dokuments attiecas uz EEZ)
      
      
         EIROPAS KOMISIJA,
         
            ņemot vērā Līgumu par Eiropas Savienības darbību,
         
         
            ņemot vērā Eiropas Parlamenta un Padomes Regulu (ES) Nr. 1025/2012 (2012. gada 25. oktobris) par Eiropas standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK (1), un jo īpaši tās 10. panta 6. punktu,
         
         tā kā:
         
            
                        (1)
                     
                     
                        Saskaņā ar Eiropas Parlamenta un Padomes Direktīvas (ES) 2016/2102 (2) 6. panta 1. punktu tīmekļvietņu un mobilo lietotņu saturs, kas atbilst saskaņotajiem standartiem vai to daļām, uz kuriem Eiropas Savienības Oficiālajā Vēstnesī ir publicētas atsauces, ir uzskatāms par atbilstošu minētās direktīvas 4. pantā izvirzītajām piekļūstamības prasībām, uz kurām attiecas minētie standarti vai to daļas.
                     
                  
         
            
                        (2)
                     
                     
                        Uz Īstenošanas lēmuma C(2017) 2585 pamata CEN, Cenelec un ETSI grozīja saskaņoto standartu EN 301 549 v2.1.2 (2018-08), kura atsauces ir iekļautas Komisijas Īstenošanas lēmuma (ES) 2018/2048 pielikumā (3). Iznākumā tika pieņemts grozītais saskaņotais Eiropas standarts EN301 549 v3.2.1 (2021-03).Saskaņotais Eiropas standarts EN 301 549 v3.2.1 (2021-03) cita starpā nosaka tīmekļvietņu un mobilo lietotņu piekļūstamības tehniskās prasības un ietver standarta attiecīgo normu savietojumu ar Direktīvas (ES) 2016/2102 4. pantā izvirzītajām piekļūstamības prasībām.
                     
                  
         
            
                        (3)
                     
                     
                        Saskaņotais standarts EN301 549 v3.2.1 (2021-03) cita starpā atjaunina A pielikuma A.1. un A.2. tabulā iekļauto savietojumu, kas nodrošina pieņēmumu par atbilstību Direktīvai (ES) 2016/2102. Standartā ir arī norādījumi par tā izmantošanu E pielikumā un sīkāka informācija par izmaiņām F pielikumā.
                     
                  
         
            
                        (4)
                     
                     
                        Komisija kopā ar CEN, Cenelec un ETSI ir novērtējusi, vai CEN, Cenelec un ETSI nodotā saskaņotā Eiropas standarta EN 301 549 v3.2.1 (2021-03) attiecīgās normas atbilst Īstenošanas lēmumā C(2017) 2585 izteiktajam pieprasījumam.
                     
                  
         
            
                        (5)
                     
                     
                        Novērtējumā secināts, ka attiecīgie saskaņotā Eiropas standarta EN 301 549 v3.2.1 (2021-03) noteikumi atbilst prasībām, kuras paredzēts aptvert un kuras izvirzītas Īstenošanas lēmuma C(2017) 2585 II pielikumā. Tāpēc pienākas Eiropas Savienības Oficiālajā Vēstnesī publicēt atsauci uz minēto standartu.
                     
                  
         
            
                        (6)
                     
                     
                        Līdz ar to atsauces uz saskaņoto standartu EN301 549 v2.1.2 (2018-08) Eiropas Savienības Oficiālajā Vēstnesī ir jāsvītro, tāpēc ka ar Eiropas standartu EN 301 549 v3.2.1 (2021-03) tas ir grozīts.
                     
                  
         
            
                        (7)
                     
                     
                        Lai dotu pietiekami daudz laika sagatavoties saskaņotā standarta EN 301 549 V3.2.1 (2021-03) piemērošanai, ir jāatliek saskaņotā standarta EN 301 549 v2.1.2 (2018-08) atsaukšanas piemērošana.
                     
                  
         
            
                        (8)
                     
                     
                        Tāpēc attiecīgi jāgroza Īstenošanas lēmums (ES) 2018/2048.
                     
                  
         
            
                        (9)
                     
                     
                        No dienas, kad Eiropas Savienības Oficiālajā Vēstnesī publicēta atsauce uz saskaņoto standartu, standarta ievērošana ļauj izdarīt pieņēmumu par atbilstību attiecīgajām Savienības saskaņošanas tiesību aktos noteiktajām pamatprasībām. Tāpēc šim lēmumam jāstājas spēkā tā publicēšanas dienā,
                     
                  
         IR PIEŅĒMUSI ŠO LĒMUMU.
      
      
         
            
               1. pants
            
            Īstenošanas lēmuma (ES) 2018/2048 pielikumu groza saskaņā ar šā lēmuma pielikumu.
         
         
            
               2. pants
            
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.
            Pielikuma 1. punktu piemēro no 2022. gada 12. februāra.
         
      
      
         
            Briselē, 2021. gada 11. augustā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
      
      
         (1)  OV L 316, 14.11.2012., 12. lpp.
      
      
         (2)  Eiropas Parlamenta un Padomes Direktīva (ES) 2016/2102 (2016. gada 26. oktobris) par publiskā sektora struktūru tīmekļvietņu un mobilo lietotņu piekļūstamību (OV L 327, 2.12.2016., 1. lpp.).
      
         (3)  Komisijas Īstenošanas lēmums (ES) 2018/2048 (2018. gada 20. decembris) par tīmekļvietņu un mobilo lietotņu saskaņoto standartu, kas izstrādāts Eiropas Parlamenta un Padomes Direktīvas (ES) 2016/2102 īstenošanas vajadzībām (OV L 327, 21.12.2018., 84. lpp.).
   
   
      
         PIELIKUMS
         Īstenošanas lēmuma (ES) 2018/2048 pielikuma tabulu groza šādi:
         
                     1)
                  
                  
                     1. rindu svītro;
                  
               
                     2)
                  
                  
                     tabulā iekļauj šādu 2. rindu:
                     
                                 Nr.
                              
                              
                                 Atsauce uz standartu
                              
                           
                                 “2.
                              
                              
                                 EN 301 549 V3.2.1 (2021-03)
                                 IKT izstrādājumu un pakalpojumu piekļūstamības prasības”